### Resumé

Reglerne om erstatning for dokumenteret tabt arbejdsfortjeneste er ændret således, at Byrådet skal træffe beslutning om, hvorvidt medlemmerne i det kommende byrådsperiode skal have mulighed for at kunne vælge ordningen om erstatning for dokumenteret tabt arbejdsfortjeneste mod en reduktion i det faste vederlag.

### Sagsfremstilling

Hidtil har det fulgt direkte af den kommunale styrelseslov, at byrådsmedlemmer selv kan vælge at være omfattet af ordningen om erstatning for dokumenteret arbejdsfortjeneste mod reduktion i det faste vederlag.

Pr. 1. januar 2026 ændres reglerne.

De nye regler indebærer, at det er det afgående Byråd, der træffer beslutning om, hvorvidt ordningen med adgang til erstatning for dokumenteret tabt arbejdsfortjeneste mod reduktion i det faste vederlag skal være gældende for det kommende byrådsmedlemmer i [adresse]. Hvis Byrådet ikke senest seks måneder før funktionsperiodens udløb behandler spørgsmålet om muligheden for erstatning for dokumenteret tabt arbejdsfortjeneste, så vil byrådsmedlemmer i den kommende funktionsperiode ikke have  mulighed for at vælge denne vederlagsform.

Beslutningen skal således træffes senest 6 måneder før byrådsfunktionsperiodens udløb, det vil sige senest den 30. juni 2025 og får virkning for hele den kommende funktionsperiode (byrådsperioden 2026-2029). Det fremgår også af de nye regler, at Byrådets beslutning er bindende efter dette tidspunkt. Byrådet kan altså ikke efter 30. juni 2025 ændre sin beslutning.

Hvis Byrådet træffer beslutning om, at muligheden skal være til stede, er det fortsat op til det enkelte byrådsmedlem at tilvælge ordningen forud for og med virkning for et regnskabsår ad gangen.

I indeværende regnskabsår har 5 byrådsmedlemmer valgt at være på ordningen om erstatning for dokumenteret tabt arbejdsfortjeneste.

**Beløbsstørrelser**

Pr. 1. april 2025 udgør det faste vederlag årligt 134.644,93 kr. og reduktionen udgør årligt 26.056,38 kr.

Erstatningen kan pr. dag højest udgøre det femdobbelte af diætsatsen.

Diætsatsen udgør i 2025 455 kr. og forhøjes hvert år den 1. januar med 5 kr.

Erstatningen kan derfor højst udgøre 2.300 kr. pr. dag i 2026.

**Vederlagsregulativet**

Med regelændringerne er der også sket præciseringer i lovgivningen omkring dokumentationskrav for tabet, herunder for så vidt krav til revisorerklæringer for selvstændige erhvervsdrivende.

Såfremt Byrådet beslutter, at ordningen om erstatning for dokumenteret arbejdsfortjeneste også skal være en mulighed efter 1. januar 2026 vil vederlagsregulativet for [adresse] blive tilrettet og præciseret i overensstemmelse hermed. Vederlagsregulativet vil blive forelagt til politisk godkendelse i den nye byrådsperiode på byrådsmødet i januar 2026.

### Indstilling Borgmesteren indstiller

at Byrådet tager stilling til, om ordningen om erstatning for dokumenteret tabt arbejdsfortjeneste skal være gældende for byrådsmedlemmer i den kommende byrådsperiode (2026-2029).

### Beslutning

Byrådet besluttede at ordningen for dokumenteret tabt arbejdsfortjeneste skal være gældende for byrådsmedlemmer i den kommende byrådsperiode (2026-2029).